NOBLE ออกหุ้นกู้ 1.5 พันลบ. ดอกเบี้ย 4.5% ขายสถาบัน-รายใหญ่ 17-19 มิ.ย.นี้
NOBLE ออกหุ้นกู้ 1.5 พันลบ. ดอกเบี้ย 4.5% ขายสถาบัน-รายใหญ่ 17-19 มิ.ย.นี้ หวังนำเงินไปใช้ชำระคืนหุ้นกู้ที่จะครบกำหนดไถ่ถอน
NOBLE ออกหุ้นกู้ 1.5 พันลบ. ดอกเบี้ย 4.5% ขายสถาบัน-รายใหญ่ 17-19 มิ.ย.นี้ หวังนำเงินไปใช้ชำระคืนหุ้นกู้ที่จะครบกำหนดไถ่ถอน
7 มิ.ย. 2562

บริษัท โนเบิล ดีเวลลอปเมนท์ จำกัด (มหาชน) หรือ NOBLE ระบุว่า บริษัทฯ ได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ เพื่อเสนอขายหุ้นกู้อายุ 3 ปี อัตราดอกเบี้ยคงที่ 4.50% ต่อปี จ่ายดอกเบี้ยทุก 3 เดือน จำนวนเสนอขายไม่เกิน 1,500 ล้านบาท จองซื้อขั้นต่ำ 1 แสนบาท และทวีคูณครั้งละ 1 แสนบาท ให้แก่ผู้ลงทุนสถาบัน และ/หรือ ผู้ลงทุนรายใหญ่
โดยผู้ที่สนใจสามารถจองซื้อหุ้นกู้ได้ที่ธนาคารกสิกรไทย ธนาคารกรุงไทย บริษัทหลักทรัพย์เอเซีย พลัส จำกัด และบริษัทหลักทรัพย์ เคจีไอ (ประเทศไทย) จำกัด (มหาชน) โดยคาดว่าจะเสนอขายหุ้นกู้ระหว่างวันที่ 17-19 มิถุนายน 2562
ทั้งนี้บริษัทได้รับการจัดอันดับความน่าเชื่อถืออยู่ที่ “BBB” แนวโน้ม “ลบ” โดยบริษัท ทริสเรทติ้ง จำกัด เมื่อวันที่ 1 มีนาคม พ.ศ. 2562 และบริษัทฯ มีวัตถุประสงค์ที่จะนำเงินที่ได้รับจากการออกและเสนอขายหุ้นกู้ในครั้งนี้ไปใช้ชำระคืนหุ้นกู้ที่จะครบกำหนดไถ่ถอนในเดือนมิถุนายน พ.ศ. 2562 ซึ่งมีมูลค่ารวม 1,500 ล้านบาท